EASTW กางแผนบริหารต้นทุนรักษาอัตรากำไรสุทธิปี 61 ระดับ 28% จ่อเซ็นขายน้ำเพิ่มปลาย ส.ค.นี้
EASTW กางแผนบริหารต้นทุนรักษาอัตรากำไรสุทธิปี 61 ระดับ 28% จ่อเซ็นขายน้ำเพิ่มปลาย ส.ค.นี้
24 ส.ค. 2561

นายจิรายุทธ รุ่งศรีทอง กรรมการผู้อำนวยการใหญ่ บริษัท จัดการและพัฒนาทรัพยากร น้ำภาคตะวันออก จำกัด (มหาชน) หรือ EASTW เปิดเผยว่า บริษัทคาดว่ารายได้ในปี 61 จะใกล้เคียงกับปี 60 ที่มีรายได้ 4.3 พันล้านบาท เนื่องจากปีนี้ฝนตกชุกทำให้มีความต้องการใช้น้ำในพื้นที่ให้บริการของบริษัทไม่มากเท่าปีก่อน เพราะผู้ใช้มีการเก็บสำรองน้ำไว้แล้ว
อย่างไรก็ตาม คาดว่าในปีนี้จะมีการขายน้ำใกล้เคียงกับปีก่อนที่ 250-260 ล้านลูกบาศก์เมตร/ปี และมั่นใจว่าแนวโน้มผลการดำเนินงานในครึ่งปีหลังจะดีกว่าครึ่งปีแรก รวมทั้งรักษาอัตรากำไรสุทธิให้ใกล้เคียงกับปีก่อนที่ 28% โดยหันมาบริหารจัดการต้นทุนและค่าใช้จ่ายให้มีประสิทธิภาพเพิ่มขึ้น
โดยในช่วงปลายเดือน ส.ค.-ต้นเดือน ก.ย.นี้ บริษัทเตรียมเซ็นสัญญาขายน้ำให้กับนิคมอุตสาหกรรมอมตะ ซิตี้ ปริมาณ 5 ล้านลูกบาศก์เมตร/ปี หลังจากล่าสุดบริษัทได้เซ็นสัญญาส่งมอบบริการน้ำอุตสาหกรรมให้กับ บริษัท กัลฟ์ เอ็นเนอร์จี ดีเวลลอปเมนต์ จำกัด (มหาชน) หรือ GULF โดยจะส่งมอบน้ำ 60,000 ล้านลูกบาศก์เมตร/วัน เป็นระยะเวลา 25 ปี ซึ่งจะได้รับรายได้เข้ามาทั้งหมดราว 6 พันล้านบาทตลอดอายุสัญญาเป็นการทยอยรับรู้รายได้เข้ามาต่อเนื่อง
นอกจากนี้ บริษัทตั้งเป้าหมายที่จะเพิ่มสัดส่วนรายได้จากการขายน้ำอุตสาหกรรมเพิ่มเป็น 20% ภายในปี 63 จากปัจจุบันที่มีสัดส่วนรายได้จากกาขายน้ำอุตสาหกรรมเกือบ 10% โดยมีปัจจัยสนับสนุนมาจากการลงทุนโครงการต่างในเขตระเบียงเศรษฐกิจภาคตะวันออก (EEC) ที่จะเป็นตัวขับเคลื่อนให้มีภาคอุตสาหกรรมเกิดขึ้นใน EEC เป็นจำนวนมาก ส่งผลให้มีความต้องการใช้น้ำอุตสาหกรรมเพิ่มขึ้น และเป็นโอกาสที่บริษัทจะรุกเข้าไปหาลูกค้าเพิ่มเติม เพื่อทำให้สัดส่วนรายได้จากการขายน้ำอุตสาหกรรมเพิ่มขึ้นได้ตามเป้าหมาย
ทั้งนี้ ระบบผลิตน้ำแบบศูนย์รวมภายในพื้นที่ EEC ที่บริษัทวางแผนไว้มีกำลังการผลิตได้ถึง 100,000 ลูกบาศก์เมตร/วัน ทำให้บริษัทมีโอกาสรับงานลูกค้าอุตสาหกรรมรายอื่นๆ ได้เพิ่มอีก
โดยปัจจุบัน รายได้ของบริษัทมาจาก 4 ส่วน ได้แก่ การขายน้ำดิบ, การขายน้ำอุตสาหกรรม, การขายน้ำประปา และการบริหารจัดการน้ำเสีย ขณะที่บริษัทตั้งงบลงทุนในปีนี้ 1 พันล้านบาทใช้จัดหาน้ำดิบ พัฒนาเทคโนโลยีเพื่อเพิ่มมูลค่าน้ำดิบ และการปรับปรุงเครื่องจักร โดยแหล่งเงินทุนจะมาจากกระแสเงินสดจากการดำเนินงานของบริษัท